b'\n_START_ARTICLE_\nMazurka\n_START_PARAGRAPH_\nMazurka (poljsko: mazurek, verjetno imenovana po severovzhodni poljski regiji Mazury) je poljski ljudski ples v tridobnem taktu (3/4 ali 3/8), katerega zna\xc4\x8dilnost je poudarek na tretji ali drugi dobi. Tempo je nekoliko po\xc4\x8dasnej\xc5\xa1i od tempa val\xc4\x8dka in hitrej\xc5\xa1i od plesa kujawiak. Ljudski ples je polagoma na\xc5\xa1el mesto v plesnih dvoranah, v 19. stoletju pa je mazurka tudi prestopila poljske meje in postala priljubljena po vsej Evropi. Tudi dana\xc5\xa1nja poljska himna je mazurka.\n_START_SECTION_\nMazurka na Poljskem\n_START_PARAGRAPH_\nV kontekstu umetne (komponirane) glasbe se je izraz mazurka prvi\xc4\x8d pojavil leta 1752 kot naslov skladbe Josepha Riepla (1709-1782), sicer pa je tovrstne skladbe komponirala vrsta skladateljev klasi\xc4\x8dne glasbe. Najbolj poznana in najve\xc4\x8dkrat izvajana je serija 58-ih mazurk Fr\xc3\xa9d\xc3\xa9rica Chopina za klavir solo. Mazurka je ena izmed petih poljskih narodnih plesov: kujawiak, krakowiak, mazurek (mazurka), oberek in polonez (poloneza). Nekatere Chopinove mazurke imajo zna\xc4\x8dilnosti obereka (op. 56, \xc5\xa1t. 2) ali kujawiaka (op. 6, \xc5\xa1t. 6; op. 30, \xc5\xa1t. 4 in op. 41, \xc5\xa1t. 1). V letih 1924/1925 je 20 mazurk za klavir skomponiral tudi njegov rojak Karol Szymanowski. Skladatelj Stanis\xc5\x82aw Moniuszko (1819-1872) je bil avtor orkestralnih mazurk v okviru operne in baletne glasbe. Glasbeni literaturi mazurk so med pomembnej\xc5\xa1imi avtorji prispevali \xc5\xa1e J\xc3\xb3zef Ksawery Elsner, Karol Kurpi\xc5\x84ski, Maria Szymanowska, Henryk Wieniawski (2 mazurki za violino in klavir) in Aleksander Zarzycki.'